Артюр Рембо
Злото

Превод от френски: Кирил Кадийски, —

chitanka.info

Дордето храчките си кървави картечът

по синьото небе пилее, засвистял;

зелени, алени се блъскат и си пречат,

и падат ротите за своя подъл Крал;

дордето лудостта стотици хора мели,

в димяща купчина да ги превърне, в прах —

о, бедни мъртъвци в трева, сред зной и трели;

Природо, ти нали си майка и на тях! —

с насмешка Господ-Бог касапницата гледа

сред сърма, злато, дим и мирис на тамян;

и дреме в люлката на псалмите приспан,

но мигом буди се, щом влезе майка бледа

и цяла в траур и в сълзи извади пак

от свойта кърпичка последния петак.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.